**RBF Plus မှ ခေါ်ဆိုသော ပထမအကြိမ်မြောက် အဆိုပြုလွှာအတွက်**

**အဆိုပြုလွှာရေးသားရန် အပ်နှံသောလုပ်ငန်း နှင့် အဆိုပြုလွှာရေးသားပေးမည့်သူတို့အကြား သဘောတူညီမှုစာချုပ်**

|  |  |
| --- | --- |
| အဆိုပြုလွှာရေးသားရန် အပ်နှံသောလုပ်ငန်း (သို့) အသင်းအဖွဲ့ ၏အမည်နှင့် လိပ်စာ | အဆိုပြုလွှာရေးသားပေးမည့်သူ(Consultant/Service Provider) ၏ အမည်နှင့် လိပ်စာ |
|  |  |

ဖော်ပြပါ အဆိုပြုလွှာရေးသားရန် အပ်နှံသောလုပ်ငန်းနှင့် အဆိုပြုလွှာရေးသားပေးမည့်သူ (Consultant/Service Provider) တို့သည် နှစ်ဦးနှစ်ဖက် သဘောတူညီမှုနှင့် ကတိကဝတ်များအရ အောက်ပါ အချက်အလက်များနှင့် လုပ်ငန်း ဆောင်တာများကို ဆောင်ရွက်ရန် သဘောတူညီပါသည်။

**၁။ စာချုပ်သက်တမ်း**

ဤသဘောတူညီမှုစာချုပ်သည် သြဂုတ်လ ၂၀၂၄ ခုနှစ်တွင် စတင်အသက်ဝင်မည်ဖြစ်ပြီး ဇန်နဝါရီလ ၂၀၂၅ ခုနှစ်တွင် သက်တမ်းကုန်ဆုံးမည်ဖြစ်သည်။ အဆိုပြုလွှာရေးသားရန် အပ်နှံသောလုပ်ငန်းမှ သော်လည်းကောင်း၊ အဆိုပြုလွှာ ရေးသားပေးမည့်သူမှသော်လည်းကောင်း မည်သည့်အကြောင်းကြောင့်ဖြစ်စေ စာချုပ်အား ဖျက်သိမ်းမည်ဆိုပါက ရက်ပေါင်း (၃၀) ခန့် ကြိုတင်အသိပေး အကြောင်း ကြားရမည်။

**၂။ ဝန်ဆောင်မှုများ**

အဆိုပြုလွှာရေးသားပေးမည့်သူသည် နောက်ဆက်တွဲ (၁) တွင် ဖော်ပြထားသော လိုအပ်သည့် အမှုကိစ္စအားလုံး နှင့် လုပ်ငန်းဆောင်တာများအားလုံးကို အဆိုပြုလွှာရေးသားရန် အပ်နှံသောလုပ်ငန်း (သို့) အသင်းအဖွဲ့အတွက် ပြီးမြောက် အောင် ဆောင်ရွက်ပေးမည်ဟု သဘောတူပါသည်။

**၃။ အဖိုးအခ ပေးချေခြင်း**

အဆိုပြုလွှာရေးသားရန် အပ်နှံသောလုပ်ငန်း (သို့) အသင်းအဖွဲ့အတွက် နောက်ဆက်တွဲ (၂) တွင် ဖော်ပြထားသော လုပ်ငန်းဆောင်တာ များအား အဆိုပြုလွှာရေးသားပေးမည့်သူမှ ပြီးစီးမှုပေါ်မူတည်၍ RBF Plusမှ ငွေပေးချေပေးသွားမည် ဖြစ်သည်။ အဆိုပြုလွှာရေးသား ပေးမည့်သူဘက်မှ ငွေတောင်းခံလွှာ (Invoice) အား လုပ်ငန်းအပ်နှံသူသို့ ပေးပို့ရမည် ဖြစ်သည်။

**၄။ မူပိုင်ခွင့်**

အဆိုပြုလွှာရေးသားရန် အပ်နှံသောလုပ်ငန်း (သို့) အသင်းအဖွဲ့သည် အဆိုပြုလွှာရေးသားပေးမည့်သူမှ တာဝန်ယူ ဆောင်ရွက် ပေးသည့် အဆိုပြုလွှာရေးသားခြင်းမှ ထွက်ရှိလာသော ဉာဏမူပိုင်ခွင့်များအားလုံးကို ပိုင်ဆိုင်ကြောင်းစာချုပ် ချုပ်ဆိုသည့် နှစ်ဦးနှစ်ဖက်လုံးမှ သိရှိနားလည်ပါသည်။ အဆိုပြုလွှာရေးသားမည့်သူ ဘက်မှ အဆိုပြုလွှာရေးသား နေစဉ်နှင့် ရေးသားပြီးစီးသွားသော မည်သည့်အချိန်ကာလတွင်မဆို ဉာဏမူပိုင်ခွင့်များအား အဆိုပြုလွှာရေးသားရန် အပ်နှံသောလုပ်ငန်း (သို့) အသင်းအဖွဲ့ထံမှ မည့်သည့်အကြောင်းပြချက်နှင့်မဆို တောင်းခံပိုင်ခွင့် မရှိပေ။

**၅။ သတင်းအချက်အလက် လျှို့ဝှက်သိမ်းဆည်းခြင်း**

အဆိုပြုလွှာရေးသားပေးမည့်သူသည် အဆိုပြုလွှာရေးသားရန် အပ်နှံသောလုပ်ငန်း (သို့) အသင်းအဖွဲ့၏ မည်သည့် သတင်းအချက်အလက်များကိုမဆို RBF Plus အဖွဲ့အစည်းမှလွဲ၍ အခြားမည့်သည့် လူပုဂ္ဂိုလ်တစ်ဦး တစ်ယောက် (သို့မဟုတ်) အဖွဲ့အစည်းကိုမှ ထုတ်ဖော်ပြောဆိုခြင်း၊ ရေးသားမျှဝေခြင်း မပြုရ။

**၆။ ဥပဒေပြဌာန်းချက်**

ဤသဘောတူညီမှုစာချုပ်နှင့် စာချူပ်ပါအဓိပ္ပါယ် ဖွင့်ဆိုချက်များသည် ပြည်ထောင်စုသမ္မတ မြန်မာနိုင်ငံတော်မှ ပြဌာန်းထားသော ဥပဒေများနှင့်အညီ ဖြစ်သည်ဟု မှတ်ယူရမည်။

**နောက်ဆက်တွဲ (၁)**

**အဆိုပြုလွှာရေးသားပေးမည့်သူသည် အဆိုပြုလွှာရေးသားရန် အပ်နှံသောလုပ်ငန်း (သို့) လုပ်ငန်းရှင်များ အသင်းအဖွဲ့အား အောက်ဖော်ပြပါ လိုအပ်သောလုပ်ငန်းဆောင်တာများကို ဆောင်ရွက်ပေးရန်တာဝန်ရှိကြောင်း သဘောတူလက်ခံပါသည်။**

(၁) RBF Plus မှ သတ်မှတ်ထားသော ဧရိယာများ (၉) ခုအနက်မှ တစ်ခုခုနှင့် ကိုက်ညီသော စီမံကိန်းအိုင်ဒီယာ များကို အဆိုပြုလွှာရေးသားရန် အပ်နှံသော လုပ်ငန်းနှင့်အတူ စဉ်းစားဖော်ထုတ်ရန်။

(၂) အဆိုပြုလွှာတင်သွင်းမည့် လုပ်ငန်း (သို့) အသင်းအဖွဲ့ထံမှ သတင်းအချက်အလက်များကို သေချာစွာ ကောက်ယူ၍ လုပ်ငန်း၏ လက်ရှိတွေ့ကြုံနေရသောအခြေအနေ၊ အခက်အခဲများ နှင့် RBF Plus မှ သတ်မှတ်ထား သော ဧရိယာ (၉) ခုအနက်မှ တစ်ခုခုတွင် ရင်နှီးမြှုပ်နှံရန်အတွက်ကုန်ကျစရိတ်၊ ရရှိလာနိုင်မည့် အကျိုးကျေးဇူးများ၊ ရရှိလာမည့်ဝင်ငွေနှင့် ကုန်ကျစရိတ်လျှော့ချမှုများ၊ အရင်းကြေကာလတို့ကို သေချာစွာ လေ့လာစာရင်းပြုစုရန်။

(၃) စီမံကိန်းအတွက် စိုက်ထုတ်ရမည့် ငွေကြေးရင်းနှီးမြှပ်နှံမှု နှင့် ကုန်ကျစရိတ်များ ၊ ပြန်လည်ရရှိမည့် အကျိုးအမြတ်များ ၊ အရင်းကြေကာလများ စသည့် ဘဏ္ဍရေးဆိုင်ရာ အချက်အလက်များကို သေချာစွာ တွက်ချက်စာရင်းပြုစုရန်။ အဆိုပြုလွှာရေးသားပေးမည့်သူသည် RBF Plus သို့ အဆိုပြုတင်သွင်းမည့် စီမံကိန်း၏ ကုန်ကျစရိတ်များကို တိကျသေချာစွာ တွက်ချက်ခန့်မှန်းပေးရန်။

(၄) အဆိုပြုလွှာရေးသားရန် အပ်နှံသည့်လုပ်ငန်းအား အနည်းဆုံး Supplier (၂) ယောက်နှင့် ဆက်သွယ် ချိတ်ဆက်ပေး၍ RBF Plus တွင် လျှောက်ထားမည့် စက်ပစ္စည်း (သို့မဟုတ်) နည်းပညာမှာ လုပ်ငန်း အတွက် မှန်ကန်သင့်တော်မှုရှိ၊မရှိ နှင့် စက်ပစ္စည်းဈေးနှုန်းမှာ လုပ်ငန်းအတွက် သင့်တင့်လျှောက်ပတ်သော ဈေးနှုန်းဖြစ်၊ မဖြစ်ကို ကူညီစစ်ဆေး ပေးရန်။

(၅) အရည်အသွေးကောင်းမွန်သော လျှောက်လွှာများဖြစ်လာစေရန် လိုအပ်သော အသေးစိတ် အချက်အလက် များကို အဆိုပြုလွှာရေးသားရန် အပ်နှံသောလုပ်ငန်းနှင့် ပူးပေါင်း ထည့်သွင်းရေးသားရန်။ (ဥပမာ - စီမံကိန်း အကောင်အထည်ဖော်မည့် အသေးစိတ် အချိန်ဇယား၊ စီမံကိန်းမှရရှိလာမည့် အကျိုးရလဒ်များ)

(၆) လုပ်ငန်းဘက်မှ အဆိုပြုထားသော စက်ပစ္စည်း (သို့) နည်းပညာ နှင့် RBF Plus မှ ထောက်ပံ့ပေးမည့် ဧရိယာအကြား အကျုံးဝင်ဆက်စပ်ပုံကို သေချာစွာ ရှင်းလင်းရေးသားရန်။

(၇) ထောက်ပံ့ငွေပေးအပ်ရန် ရွေးချယ်ခြင်းခံရသောလုပ်ငန်းများ (သို့) အသင်းအဖွဲ့နှင့် RBF Plus တို့အကြား စာချုပ်မချုပ်ဆိုမီ တွေ့ဆုံရသော M&E Meeting အတွက် လိုအပ်သည့် စီမံကိန်းမစတင်မီ လုပ်ငန်းအချက်အလက်များအား ကူညီတွက်ချက်ပေးရန်။

(၈) လိုအပ်သည့် စာရွက်စာတမ်းများ နှင့် သတင်းအချက်အလက်များကို RBF Plus သို့ နောက်ဆုံးထား တင်သွင်းရမည့် ရက်မတိုင်မီ အနည်းဆုံး (၇) ရက်ကြိုတင်၍ လုပ်ငန်း (သို့) အသင်းအဖွဲ့အား အကြောင်းကြားရန်။

**အထက်ဖော်ပြပါ အချက်အလက်များအား အဆိုပြုလွှာရေးသားပေးမည့်သူမှ လုပ်ဆောင်နိုင်စေရန် အတွက် အဆိုပြုလွှာရေးသားရန် အပ်နှံသောလုပ်ငန်း (သို့) လုပ်ငန်းရှင်များအသင်းအဖွဲ့ဘက်မှ အောက်ဖော်ပြပါ အချက်အလက် များကို လုပ်ဆောင်ပေးရန် ကတိကဝတ်ပြုပါသည်။**

(၁) စီမံကိန်း အိုင်ဒီယာများကို ဖော်ထုတ်ခြင်း နှင့် လျှောက်လွှာရေးသားခြင်းတို့တွင် အဆိုပြုလွှာရေးသား ပေးမည့်သူ နှင့်အတူ တက်ကြွစွာ ပါဝင်စဉ်းစားပေးရန် နှင့် ပူးပေါင်းပေးရန်။

(၂) RBF Plus သို့ အဆိုပြုလွှာ ရေးသားတင်သွင်းရန်အတွက် လိုအပ်သော သတင်းအချက်အလက်များ ကို အဆိုပြုလွှာရေးသားပေးမည့်သူသို့ အချိန်မီပေးပို့ရန်။

(၃) လုပ်ငန်းလိုင်စင်မိတ္တူနှင့်တကွ အခြားလိုအပ်သောစာရွက်စာတမ်းများ၏ မိတ္တူများကို RBF Plus မှ အဆိုပြုလွှာတင်သွင်းမည့် နောက်ဆုံးသတ်မှတ်ရက် မတိုင်မီ အနည်းဆုံး (၂) ရက်ကြိုတင်၍ အဆိုပြုလွှာ ရေးသားပေးမည့်သူသို့ ပေးပို့ရန်။

**နောက်ဆက်တွဲ (၂)**

**အဆိုပြုလွှာ ရေးသားပေးမည့်သူသည် ပထမအဆင့်လျှောက်လွှာ (Concept Note) နှင့် ဒုတိယအဆင့် လျှောက်လွှာ (Full Proposal) များကို RBF Plus မှ နောက်ဆုံးသတ်မှတ်ရက် မတိုင်မီ တင်သွင်းနိုင်ခြင်း မရှိပါက အဆိုပြုလွှာရေးသားရန် အပ်နှံသောလုပ်ငန်း (သို့) အသင်းအဖွဲ့အနေဖြင့် အဆိုပြုလွှာရေးသား ပေးမည့်သူ အား ငွေပေးချေရန် တာဝန်မရှိပါ။**

**ဤသဘောတူညီမှုစာချုပ်အရ အဆိုပြုလွှာရေးသားပေးမည့်သူအား ငွေပေးချေမှုသည် ၎င်း လုပ်ဆောင်ရမည့် လုပ်ငန်းဆောင်တာများအား ပြီးစီးမှုအရည်အသွေးပေါ်တွင်မူတည်၍ ပေးချေမည် ဖြစ်ပါသည်။ ပေးချေမည့် ငွေကြေးပမာဏကို အောက်ပါ အချက်အလက်များ နှင့် ရာခိုင်နှုန်းများ ပေါ်တွင်မူတည်၍ ပေးချေမည်ဖြစ်ပြီး အများဆုံး မြန်မာကျပ်ငွေ (၃၀) သိန်းအထိ ပေးချေသွားမည် ဖြစ်ပါသည်။**

|  |  |  |  |
| --- | --- | --- | --- |
| **စဉ်** | **အဆိုပြုလွှာ ရေးသားပေးမည့်သူမှ****လုပ်ဆောင်ရမည့် လုပ်ငန်း ဆောင်တာများ** | **ရာခိုင်နှုန်း** | **ငွေကြေး****ပမာဏ** |
| ၁ | အဆိုပြုလွှာရေးသားရန် အပ်နှံသည့်လုပ်ငန်းအကြောင်း စမ်းစစ်မှု အစီရင်ခံစာ (Need Assessment Report) တင်သွင်းခြင်း |  ၅ % | ၁.၅ သိန်း |
| ၂ | ပထမအဆင့်လျှောက်လွှာ (Concept Note) နှင့် ဒုတိယအဆင့် လျှောက်လွှာ (Full Proposal) များကို RBF Plus သို့ တင်သွင်းခြင်း | ၅ % | ၁.၅ သိန်း |
| ၃ | စီမံကိန်းအကောင်အထည်ဖော်မည့် အစီအစဉ်အသေးစိတ် (Work Plan) ကို RBF Plus သို့ တင်သွင်းခြင်း | ၅ % | ၁.၅ သိန်း |
| ၄ | လုပ်ငန်း (သို့) လုပ်ငန်းရှင်အသင်းအဖွဲ့မှ တင်သွင်းရန် လိုအပ်သော အခြားစာရွက်စာတမ်းများကို RBF Plus မှ သတ်မှတ်ထားသော နောက်ဆုံး ရက် မတိုင်မီ အချိန်မီ ပေးပို့တင်သွင်းခြင်း | ၁၀ % | ၃.၀ သိန်း |
| ၅ | ပထမအဆင့်လျှောက်လွှာ (Concept Note) နှင့် ဒုတိယအဆင့် လျှောက်လွှာ (Full Proposal) တို့တွင် တင်ပြထားမှုများမှာ RBF Plus မှ သတ်မှတ်ထားသော စီးပွားရေးလုပ်ငန်း အတွက် ငွေကြေးအကျိုးအမြတ် ရရှိခြင်း၊ လယ်သမားများအတွက် အကျိုး အမြတ်ရရှိမှု နှင့် သင့်တော်သော ဈေးကွက်ရရှိနိုင်ခြင်း စသည့်တို့ကိုထည့်သွင်း ရေးသားမှု အရည်အသွေး | ၁၅ % | ၄.၅ သိန်း |
| ၆ | လုပ်ငန်းဘက်မှ အဆိုပြုထားသော စက်ပစ္စည်း (သို့) နည်းပညာ နှင့် RBF Plus မှ ထောက်ပံ့ပေးမည့် ဧရိယာတို့ ဆက်စပ်အကျုံးဝင်ပုံကို အချက်အလက်ခိုင်မာစွာ ချိတ်ဆက် ရေးသားတင်ပြနိုင်ခြင်း | ၁၀ % | ၃.၀ သိန်း |
| ၇ | အဆိုပြုထားသော စီမံကိန်းသည် အခြားသော လုပ်ငန်းများကပါ လိုက်ပါ အတုယူ လုပ်ဆောင်နိုင်စေသည့် စံနမူနာကောင်းစီမံကိန်း ဖြစ်ကြောင်းကို အထောက်အထား ခိုင်မာစွာ ရေးသား တင်ပြနိုင်ခြင်း | ၈ % | ၂.၄ သိန်း |
| ၈ | စီမံကိန်း၏ပါဝင်သော ကုန်ကျစရိတ်များအား မှန်ကန်စွာ တွက်ချက် နိုင်ခြင်း၊ စီမံကိန်းမှ ရရှိလာနိုင်သော အကျိုးအမြတ်များကို တွက်ချက်နိုင်ခြင်း၊ အရင်းကြေကာလ တွက်ချက်နိုင်ခြင်း စသည့် ‌စီးပွားရေးဆိုင်ရာ အကျိုးအမြတ်များအား တွက်ချက်နိုင်ခြင်း | ၁၅ % | ၄.၅ သိန်း |
| ၉ | လုပ်ငန်း (သို့) လုပ်ငန်းရှင်များအသင်းအဖွဲ့အတွက် စက်ပစ္စည်း (သို့မဟုတ်) နည်းပညာရောင်းချသူများနှင့် ဆက်သွယ်ညှိနှိုင်းချိတ်ဆက်ပေးခြင်း | ၆ % | ၁.၈ သိန်း |
| ၁၀ | မတူညီသော စက်ပစ္စည်း (သို့မဟုတ်) နည်းပညာရောင်းချသူများ အနည်းဆုံး နှစ်ဦးနှင့် အထက်၏ ပစ္စည်းဈေးနှုန်းစာရင်း (Quotation) ကို RBF Plus သို့ ပေးပို့တင်ပြနိုင်ခြင်း | ၅ % | ၁.၅ သိန်း |
| ၁၁ | အဆိုပြုထားသောစီမံကိန်း၏ လက်ရှိလုပ်ငန်းအခြေအနေနှင့် ပတ်သက် သောအချက်အလက်များ (Baseline Data) နှင့် စီမံကိန်း ပြုလုပ်ပြီး ရရှိမည့်အကျိုးကျေးဇူးများ (Project Target) ကို ခန့်မှန်း တွက်ချက်ရာ တွင်ကူညီပေးခြင်း | ၆ % | ၁.၈ သိန်း |
| ၁၂ | RBF Plus နှင့် စာချုပ်ချုပ်ဆိုခြင်း မပြုလုပ်မီ တွေ့ဆုံရသော M&E Meeting အတွက် လိုအပ်သည့် အကူအညီများ ပေးခြင်း၊ RBF Plus နှင့် စာချုပ်ချုပ်ဆိုရန်အတွက် လိုအပ်သည့် အကူအညီများ ပေးခြင်း | ၁၀ % | ၃.၀ သိန်း |
|  | စုစုပေါင်း | **၁၀၀%** | ၃၀ သိန်း |

အဆိုပြုလွှာရေးသားရန် အပ်နှံသောလုပ်ငန်းနှင့် အဆိုပြုလွှာရေးသားပေးမည့်သူ (Service Provider/Consultant) တို့သည် အထက်တွင် ဖော်ပြထားသော အချက်အလက်များအားလုံးကို နှစ်ဦးနှစ်ဖက် ဖတ်ရှုနားလည်ပြီး သဘောတူညီစွာ လက်မှတ်ရေးထိုးအတည်ပြု စာချုပ်ချုပ်ဆိုကြပါသည်။

|  |  |  |  |  |  |
| --- | --- | --- | --- | --- | --- |
| လက်မှတ် |  |  | လက်မှတ် |  |  |
| လုပ်ငန်းရှင်/အဖွဲ့အစည်းအမည် |  |  | Consultant/ Service Provider အမည် |  |  |
| ရက်စွဲ |  |  | ရက်စွဲ |  |  |